钦定古今图书集成/明伦汇编/闺媛典/第144卷 > 胡氏女〈婢安贞附〉
## 钦定古今图书集成/明伦汇编/闺媛典/第144卷 > 胡氏女〈婢安贞附〉

按《泾县志》：胡氏女，催莲溪头都炅女也。幼许字张香
都朱御，生而端慧，年十八未嫁，御亡即衰绖往奠，抚
棺擗踊，死而复苏。总笄丧服，偕一婢楼居，兄弟往视，
不面。一夕梦御坐水中，觉即亲往发视，果大水溢棺，
迺大哭曰：“吾初誓与汝偕葬，以汝母在，故忍死，今当
践初志。”以首触棺几绝，御母力止之。越五年，御母病
剧，女衣不解带者三月，告天刲股以疗。又十年，御母
没，绝粒凡九日。时五丧并举，女以一身承重，观者莫
不堕泪。邻居不戒火，延及其居，女结衣束带，以待。火
至，忽大风返火所居楼独存。年六十令终。其婢女安
贞，亦跣足蓬鬓，誓不匹偶。乡人奇之。有司赐帛给米，
特疏建坊，立祠祀焉。